b'\n_START_ARTICLE_\nMurtolaasti\n_START_PARAGRAPH_\nMurtolaasti (paisuntalaasti tai nk. etanadynamiitti) on kallion louhintaan ja betonirakenteiden purkuun tarkoitettu kemiallinen paisunta-aine. Murtolaastien teho perustuu kemialliseen reaktioon, jossa massa paisuu hitaasti - mutta eritt\xc3\xa4in voimallisesti. Massan sis\xc3\xa4inen paine saattaa nousta jopa yli 130 megapascalin (MPa) (tai 1300 bar tai noin 19000 psi). T\xc3\xa4m\xc3\xa4 vastaa noin 7 miljoonan kilon voimaa neli\xc3\xb6metri\xc3\xa4 kohden.\n_START_SECTION_\nK\xc3\xa4ytt\xc3\xb6\n_START_PARAGRAPH_\nMurtolaasti on jauhemainen tuote, joka sekoitetaan tarkassa suhteessa puhtaan veden kanssa. Paksuhko seos kaadetaan ripe\xc3\xa4sti valmistajan k\xc3\xa4ytt\xc3\xb6kohdetta varten laatiman ohjeen mukaisesti porattuihin reikiin. Seuraavien tuntien - tai viimeist\xc3\xa4\xc3\xa4n muutaman vuorokauden - aikana massan turpoaminen kehitt\xc3\xa4\xc3\xa4 sis\xc3\xa4isen paineen, joka murtaa kohteen.\n_START_SECTION_\nEdut ja haitat\n_START_PARAGRAPH_\nMurtolaastilla on r\xc3\xa4j\xc3\xa4hteill\xc3\xa4 tapahtuvaan louhintaan verrattuna useita etuja: Koska murtolaastin teho perustuu hitaaseen \xe2\x80\x93 yli tunnin \xe2\x80\x93 kest\xc3\xa4v\xc3\xa4\xc3\xa4n kemialliseen reaktioon, ei murtotapahtuma tuota perinteisen r\xc3\xa4j\xc3\xa4hdyksen mukanaan tuomia t\xc3\xa4rin\xc3\xa4-, \xc3\xa4\xc3\xa4ni-, shokkiaalto-, palokaasu- tai p\xc3\xb6lyongelmia. Murrettavaa kohdetta ei my\xc3\xb6sk\xc3\xa4\xc3\xa4n ole tarvetta peitt\xc3\xa4\xc3\xa4, koska lent\xc3\xa4vien sirpaleiden vaaraa ei ole. (Laajenevaa massaa ei kuitenkaan saa katsella, massan nk. painer\xc3\xa4j\xc3\xa4hdysvaaran vuoksi.) Edell\xc3\xa4 mainittujen ominaisuuksien vuoksi murtolaastia voidaan k\xc3\xa4ytt\xc3\xa4\xc3\xa4 niiss\xc3\xa4kin kohteissa, joissa alueen tyhjent\xc3\xa4minen ihmisten ja/tai l\xc3\xa4heisten rakennusten suojaamiseksi olisi r\xc3\xa4j\xc3\xa4hdelouhinnassa v\xc3\xa4ltt\xc3\xa4m\xc3\xa4t\xc3\xb6nt\xc3\xa4._NEWLINE_Perinteiseen louhintaan verrattuna murtolaastilouhinta on kuitenkin varsin hidasta ja jo senkin vuoksi kallista._NEWLINE_Murtolaastin k\xc3\xa4ytt\xc3\xb6 Suomessa ei edellyt\xc3\xa4 viranomaislupaa.'